Diari Oficial de la Generalitat Valenciana


Sumari del DOGV 3273, del 26-06-1998 (1998/5337)

ORDRE de 9 de juny de 1998, de la Conselleria de Cultura, Educació i Ciència, per la qual es regulen les situacions a les quals es refereixen els articles 14, 15, 16 i 17 de l'Ordre de 23 de gener de 1997 i el desplaçament de mestres com a conseqüència de la supressió o modificació de llocs de treball en centres públics d'Educació Infantil, Primària i primer cicle d'Educació Secundària Obligatòria i Educació Especial en desenvolupament del Reial Decret 895/1989, modificat pel Reial Decret 1.664/1991, de 8 de novembre.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3273

Data del DOGV
:   26-06-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/5337


Data del document
:   09-06-1998

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 9 de juny de 1998, de la Conselleria de Cultura, Educació i Ciència, per la qual es regulen les situacions a les quals es refereixen els articles 14, 15, 16 i 17 de l'Ordre de 23 de gener de 1997 i el desplaçament de mestres com a conseqüència de la supressió o modificació de llocs de treball en centres públics d'Educació Infantil, Primària i primer cicle d'Educació Secundària Obligatòria i Educació Especial en desenvolupament del Reial Decret 895/1989, modificat pel Reial Decret 1.664/1991, de 8 de novembre. [1998/Q5337]
  
L'aplicació del Reial Decret 895/1989, de 14 de juliol (BOE de 20 de juliol), pel qual es regula la provisió de llocs de treball en centres públics de Preescolar, Educació General Bàsica i Educació Especial; del Reial Decret 1.664/1991, de 8 de novembre, que el modifica; del Reial Decret 1.774/1994, de 5 d'agost, pel qual es regulen els concursos de trasllats d'àmbit nacional per a la provisió de places corresponents als cossos docents que imparteixen els ensenyaments establits en la Llei Orgànica d'Ordenació General del Sistema Educatiu (BOE de 30 de setembre de 1994), i l'Ordre de 23 de gener de 1997, de la Conselleria de Cultura, Educació i Ciència, per la qual es regula el procés d'adscripció dels funcionaris del cos de mestres als llocs de treball resultants de la nova ordenació del sistema educatiu.
  
Les variables condicions d'escolarització i la nova configuració dels centres educatius suposen una redefinició de les plantilles docents i genera modificacions importants en les relacions de llocs de treball dels centres.
  
Per tot això, es fa necessari regular la situació dels mestres que, com a conseqüència de l'aplicació de l'adscripció prevista en l'Ordre de 23 de gener de 1997, han quedat en alguna de les situacions següents: supressió del lloc, adscripció provisional, pèrdua provisional de destinació i dels qui quedaren adscrits llocs dels establits en l'article 10.4 de la ja referida ordre, possibilitant la seua readscripció als llocs de treball del centre o localitat.
  
En l'adscripció als llocs de treball dels centres d'Educació Infantil i Primària i vacants del primer cicle d'Educació Secundària Obligatòria serà d'aplicació allò que s'ha establit en la Llei 4/1983, de 23 de novembre, d'Ús i Ensenyament del Valencià.
  
A efecte d'harmonitzar la legislació referent a la regulació del desplaçament dels mestres, com a conseqüència de la supressió o modificació del lloc de treball, queden arreplegades en aquesta ordre tots els actes administratius i situacions als quals es refereixen les ordres de 23 de juny de 1992 (DOGV de 3 de juliol), d'1 de setembre de 1993 (DOGV de 6 de setembre) i la de 31 de juliol de 1997 (DOGV de 29 d'agost).
  
En la tramitació d'aquesta ordre s'ha complit allò que s'ha previst en l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques.
  
En virtut d'això, d'acord amb el que estableixen la disposició final sisena del Reial Decret 895/1989, de 14 de juliol; la disposició final segona bis del Reial Decret 1.664/1991, de 8 novembre; la disposició addicional cinquena del Reial Decret 1.774/1994, de 5 d'agost; els articles 14, 15, 16 i 17 de l'Ordre de 23 de gener de 1997, i en ús de les atribucions que em confereix l'article 35 de la Llei 5/1983, de 30 de desembre, del Govern Valencià.
  
ORDENE
  
I. Regulació de les situacions a les quals es refereixen els articles 14, 15, 16 I 17 de L'Ordre de 23 de gener de 1997
  
1. Dret preferent a centre
  
Article 1
  
Tindran dret preferent en el concurs general de trasllats, per una sola vegada i amb ocasió de vacant a obtenir destinació en un lloc de treball en el seu centre d'origen, els mestres que trobant-se en algun dels supòsits que s'indiquen, reunisquen les condicions que també s'estableixen, i per l'ordre de prelació en què aquests van relacionats:
  
a) Els mestres que, com a conseqüència de l'aplicació de l'Ordre de 23 de gener de 1997, han quedat en la situació d'adscripció provisional. Aquests mestres segons allò que s'ha previst en el punt 2 de l'article 14 de la dita ordre tindran dret preferent a l'adscripció definitiva a aqueix mateix lloc de treball quan obtinguen els requisits corresponents.
  
b) Els mestres que, com a conseqüència d'allò que s'ha previst en l'article 15 de l'Ordre de 23 de gener de 1997, quedaren en la situació de pèrdua provisional de destinació.
  
c) Els mestres que, com a conseqüència d'allò que s'ha previst en l'article 17 de l'Ordre de 23 de gener de 1997, quedaren adscrits a llocs dels establits en l'article 10.4.
  
Aquests mestres tindran dret preferent a ocupar, amb ocasió de vacant, un lloc de treball de les especialitats en què estiguen habilitats en el seu centre d'origen, amb l'excepció dels mestres de l'apartat c) que només podran exercir aqueix dret a llocs d'Educació Infantil i Primària.
  
Article 2
  
La prioritat per a l'adjudicació de vacants als mestres compresos en els supòsits de l'apartat b) i c) de l'article anterior es determinarà dins de cada grup per la major antiguitat com definitius en el centre. A aquest efecte, també es computarà com a antiguitat en el centre el temps de permanència en comissió de serveis, serveis especials i altres situacions administratives que no suposaren pèrdua de la destinació definitiva.
  
Els mestres que tinguen la destinació en un centre per desglossament o trasllat total o parcial d'un altre o transformació o per l'adscripció prevista en l'Ordre de 23 de gener de 1997, comptaran, a l'efecte d'antiguitat, com a propietaris definitius en aquest, i a l'únic efecte de concurs de trasllats, la referida en el seu centre d'origen. Igual tractament es donarà als mestres als quals els fou suprimida la seua destinació immediatament anterior, per al cas de mestres afectats per supressions consecutives de llocs de treball, aqueixa acumulació comprendrà els serveis prestats amb caràcter definitiu en els centres que successivament foren suprimits.
  
En el cas d'igualtat en l'antiguitat decidirà el major nombre d'anys de serveis efectius com a funcionari de carrera del cos de mestres i, en últim terme, la promoció d'ingrés més antiga i, dins d'aquesta, la major puntuació obtinguda en el procediment selectiu del qual es tracte.
  
2. Dret preferent a localitat-zona
  
Article 3
  
Els mestres afectats per pèrdua definitiva de destinació i als quals es refereix l'article 16 de l'Ordre de 23 de gener de 1997 tindran dret preferent per a ocupar, amb ocasió de vacant en els concursos generals de trasllats, un lloc de treball en els centres de la localitat o zona.
  
Article 4
  
A l'efecte de participar en el concurs de trasllats al cos de mestres, es trobaran compresos en el supòsit b) de l'article 18 del Reial Decret 895/1989, de 14 de juliol.
  
II. Regulació de la supressió o modificació de llocs de treball en centres públics d'Educació Infantil, Primària, Educació Especial i primer cicle d'Educació Secundària Obligatòria en desenvolupament del Reial Decret 895/1989, modificat pel Reial Decret 1.664/1991, de 8 de novembre.
  
Article 5
  
Si per variació de la relació de llocs de treball docents en un centre públic d'Educació Infantil, Educació Primària, Educació Especial i primer cicle d'Educació Secundària Obligatòria disminuïra o es modificara el nombre de llocs d'una o diverses especialitats als mestres amb destinació definitiva afectats per la supressió o modificació, se'ls aplicaria allò que s'ha disposat en l'article 38 del Reial Decret 895/1989, de 14 de juliol, modificat per la disposició addicional quarta del Reial Decret 1.774/1994, de 5 d'agost, així com allò que s'ha previst en la present ordre que el desenvolupa.
  
Article 6
  
En els centres públics d'Educació Infantil, Educació Primària, Educació Especial i primer cicle d'Educació Secundària Obligatòria, en els quals se suprimisquen llocs de treball i simultàniament es creen altres de característiques diferents, aquells s'entendran modificats per aquests, aplicant-se en aquest supòsit allò que s'ha previst en l'article 38 del Reial Decret 895/1989, de 14 de juliol, qualsevol que siga el seu nombre.
  
Article 7
  
Per a la determinació dels supòsits previstos pel Reial Decret 895/1989, de 14 de juliol, es tindrà en compte el nombre i característiques dels llocs de treball de cada centre previstos en la planificació escolar, inclosos en l'última relació de llocs de treball publicada, i el nombre de mestres amb destinació definitiva als llocs d'iguals característiques en cada centre, una vegada resolt el concurs general de trasllats i els concursos de llocs de treball de provisió singular.
  
Una vegada establits, si el nombre de mestres amb destinació definitiva en llocs d'iguals característiques fóra superior al dels llocs de treball de les mateixes característiques, es procediria de conformitat amb els articles següents.
  
Article 8
  
En aquest supòsit, qualsevol mestre amb destinació definitiva en aquests llocs podrà sol·licitar voluntàriament ser cessat. El nombre màxim de cessaments que es podran concedir per especialitat serà igual a la diferència entre el nombre de mestres amb destinació definitiva i el nombre de llocs que preveu la relació de llocs de treball del centre de la corresponent especialitat.
  
Article 9
  
1. Quan el nombre de sol·licitants de cessament siga superior al definit en l'article 8, la preferència en l'adquisició de la condició de cessat vindrà determinada per la major antiguitat com a definitiu en el centre i en cas d'igualtat s'aplicarà successivament:
  
- Major temps de serveis efectius com a funcionari de carrera del cos de mestres.
  
- Any menys recent d'ingrés en el cos.
  
- Major puntuació obtinguda en el procediment selectiu mitjançant el qual s'ingressà en el cos.
  
Article 10
  
1. Si el nombre de sol·licitants de cessament fóra igual o inferior al nombre màxim de cessaments definit en l'article 7, tots ells adquiririen automàticament la condició de cessats.
  
2. En el cas que el nombre de sol·licitants de cessament siga inferior, l'ordre per a la determinació dels mestres que adquireixen la condició de cessats fins a completar el nombre previst en l'article 8, es realitzarà aplicant successivament els criteris següents:
  
1. Menor antiguitat en el centre.
  
2. Menor temps de serveis efectius com a funcionari de carrera del cos de mestres.
  
3. Any més recent d'ingrés en el cos.
  
4. Menor puntuació obtinguda en el procediment selectiu mitjançant el qual s'ingressà en el cos.
  
Els mestres que tinguen destinació definitiva en un centre com a conseqüència de desglossament, desdoblament o transformació total o parcial d'un altre o altres centres, comptaran a efecte d'antiguitat en aqueix centre la generada en el seu centre d'origen.
  
Article 11
  
Els mestres que hagen adquirit, mitjançant el procediment previst en els articles anteriors, la condició de cessats en un centre en què no s'haja creat cap lloc de treball o no existisca vacant, seran desplaçats del centre.
  
Article 12
  
Els mestres que hagen adquirit, mitjançant el procediment previst en aquesta ordre, la condició de cessats podran obtenir nova adscripció definitiva si existira vacant en el mateix centre i si estan habilitats en l'especialitat i en possessió del requisit lingüístic exigit per al seu acompliment. Tot això sense perjuí d'allò que s'ha establit en la disposició addicional segona de l'Ordre de 23 de gener de 1997.
  
Aquest dret d'adscripció definitiva serà exercida en concurrència amb els suprimits del mateix centre d'anys anteriors.
  
La preferència en l'adscripció vindrà determinada per l'any més antic en què va ser suprimit i dins d'aquest per:
  
1. Major antiguitat com a definitiu en el centre en el qual és o va ser suprimit.
  
2. Major temps de serveis efectius com a funcionari de carrera del cos de mestres.
  
3. Any menys recent d'ingrés en el cos.
  
4. Major puntuació obtinguda en el procediment selectiu mitjançant el qual s'ingressà en el cos.
  
La preferència per a l'adscripció vindrà determinada en la forma assenyalada en l'article 9. Els mestres que no obtingueren l'adscripció definitiva seran desplaçats del centre.
  
Article 13
  
Els mestres que resulten desplaçats del centre, tant amb caràcter voluntari com forçós, es consideraran suprimits i podran acollir-se a allò que s'ha disposat en l'article 18 del Reial Decret 895/1989, de 14 de juliol, en la seua redacció donada pel Reial Decret 1.664/1991, de 8 de novembre.
  
Article 14
  
1. Els mestres que resulten desplaçats del centre tindran preferència per a ser nomenats amb destinació provisional en el propi centre, amb ocasió de vacant.
  
2. Així mateix, i subordinada al dret reconegut en el número anterior, tindran preferència per a ser nomenats amb destinació provisional en la zona on es trobe el centre, amb ocasió de vacant.
  
3. Els drets reconeguts en els números anteriors s'exerciran conjuntament amb els mestres suprimits de cursos anteriors, que no hagen obtingut destinació definitiva, ordenats per l'any en què es produí la supressió i dins d'aquest per l'antiguitat al cos.
  
Article 15
  
1. Els mestres als quals se'ls haguera suprimit el lloc de treball que exercien amb caràcter definitiu tindran, subordinada als drets reconeguts en l'article anterior, preferència per a ser destinats provisionalment a qualsevol dels llocs que hagen de ser reglamentàriament proveïts amb caràcter provisional per mestres.
  
2. Les preferències establides en l'article anterior i en el primer paràgraf d'aquest article queden condicionades a la possessió de l'habilitació corresponent, amb excepció de les especialitats de:
  
 - Educació Primària
  
 - Educació Infantil
  
 - Educació Primària: Educació Física.
  
 - Primer cicle d'Educació Secundària Obligatòria: Matemàtiques.
  
 - Primer cicle d'Educació Secundària Obligatòria: Ciències de la Natura.
  
 - Primer cicle d'Educació Secundària Obligatòria: Llengua i Literatura Castellana.
  
 - Primer cicle d'Educació Secundària Obligatòria: Geografia i Història.
  
 - Primer cicle d'Educació Secundària Obligatòria: Educació Física.
  
Article 16
  
Els mestres als quals es refereix l'article 15 de l'Ordre de 23 de gener de 1997, pèrdua provisional de destinació, seran desplaçats anualment en el cas d'existir vacants a centres de la mateixa localitat o zona d'origen per a impartir docència en aquelles matèries per a les quals posseïsquen els requisits demanats.
  
Així mateix, i de forma voluntària, en el cas de no existir vacants en la localitat o zona, podran sol·licitar amb caràcter provisional vacant a centres d'altres zones i localitats diferents a aquella en què tenen la pèrdua provisional de destinació. A aquest efecte, i per a la seua ordenació es trobaran compresos dins el mateix supòsit del punt 3 de l'article 14 de la present ordre.
  
Article 17
  
1. Publicada en el Diari Oficial de la Generalitat Valenciana l'ordre que modifique el catàleg d'unitats i llocs de treball docent en el centres públics d'Educació Infantil, Educació Primària, Educació Especial i instituts d'Educació Secundària (primer cicle d'Educació Secundària Obligatòria), els directors territorials de Cultura i Educació faran pública, al tauler d'anuncis de les respectives direccions territorials, la relació de llocs de treball suprimits i modificats amb expressió de les seues característiques.
  
La direcció territorial remetrà al director de cada centre la relació de llocs suprimits que corresponga a aquest, juntament amb les notificacions individuals dirigides a cada mestre afectat per la dita relació. El director del centre lliurarà la notificació a l'interessat.
  
Article 18
  
El mestre afectat que desitge ser cessat presentarà en la Direcció Territorial de Cultura i Educació corresponent, sol·licitud dirigida al director territorial segons model de l'annex I, en el termini de tres dies hàbils a comptar des de la notificació anteriorment referida.
  
Article 19
  
La Direcció Territorial de Cultura i Educació, una vegada publicada la resolució definitiva del concurs general de trasllats, resoldrà en els termes previstos en aquesta ordre i procedirà a convocar els mestres suprimits i cessats en el seu àmbit territorial a un acte públic d'adjudicació de destinacions.
  
En aquest acte es procedirà a l'adscripció prevista en l'article 12.
  
Article 20
  
Els interessats podran presentar reclamació per escrit davant el director territorial en el termini de cinc dies naturals següents al de l'acte públic.
  
Article 21
  
Els directors territorials de Cultura i Educació resoldran les reclamacions i dictaran, segons els models dels annexos II i III, les oportunes resolucions individuals de cessament o d'adscripció a un altre lloc, que comunicaran al director del centre i notificaran a cada un dels interessats.
  
Article 22
  
Els cessaments tindran efectes de 31 d'agost; les adscripcions a nou lloc, d'1 de setembre.
  
DISPOSICIÓ ADDICIONAL
  
S'autoritza la Direcció General de Personal a dictar, en l'àmbit de les seues competències, totes les instruccions que siguen necessàries per a l'execució d'allò que s'ha disposat en aquesta ordre.
  
DISPOSICIÓ DEROGATÒRIA
  
Queden derogades les ordres de la Conselleria de Cultura, Educació i Ciència de 23 de juny de 1992, d'1 de setembre de 1993 i de 31 de juliol de 1997 i totes les normes del mateix o inferior rang en tot allò que s'oposen al que es preveu en la present ordre.
  
DISPOSICIÓ FINAL
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 9 de juny de 1998
  
El conseller de Cultura, Educació i Ciència,
  
FRANCISCO CAMPS ORTIZ
  
ANNEX I
  
Sol·licitud de cessament
  
El senyor/la senyora ... amb DNI ..., mestre/mestra adscrit/adscrita al lloc de treball ..., del Col·legi Públic ..., d ..., informat de la supressió d'un lloc de treball d'iguals característiques a què es troba adscrit/adscrita en l'esmentat centre.
  
Opta per cessar-hi voluntàriament d'acord amb allò que s'ha previst en l'article 38.1 del Reial Decret 895/1989, de 14 de juliol (BOE de 20 de juliol).
  
..., ... d ... de 199 ...
  
Signatura: ...
  
DIRECCIÓ TERRITORIAL DE CULTURA I EDUCACIÓ D ...
  
ANNEX II
  
Resolució de cessament
  
Per Ordre d ..., de la Conselleria de Cultura, Educació i Ciència (DOGV ...), se suprimeix el lloc/se suprimeixen els llocs de treball en el Col·legi Públic d ...
  
Una vegada finalitzat el procediment previst en l'Ordre de 9 de juny de 1998, de la Conselleria de Cultura, Educació i Ciència, vosté ha resultat desplaçat d'entre els mestres adscrits al lloc de treball objecte de supressió.
  
En conseqüència i d'acord amb allò que s'ha disposat en l'article 38 del Reial Decret 895/1989, de 14 de juliol (BOE de 20 de juliol), aquesta Direcció Territorial de Cultura i Educació, en virtut de les atribucions que té conferides ha resolt el cessament del senyor/de la senyora ... en el lloc de treball ..., del Col·legi Públic ..., d ..., amb efecte de 31 d'agost de 199 ...
  
Contra aquesta resolució podrà interposar recurs ordinari davant el director general de Personal de la Conselleria de Cultura, Educació i Ciència, en el termini d'un mes a comptar des de la recepció de la present notificació, segons allò disposat en l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
..., ... d ... de 199 ...
  
EL DIRECTOR TERRITORIAL DE CULTURA I EDUCACIÓ D ...
  
ANNEX III
  
Resolució d'adscripció a un nou lloc de treball
  
Per Ordre d ..., de la Conselleria de Cultura, Educació i Ciència (DOGV ... ) se suprimeix el lloc/se suprimeixen els llocs de treball al Col·legi Públic ... de ...
  
Una vegada finalitzat el procediment previst en l'Ordre de 23 de juny de 1992, de la Conselleria de Cultura, Educació i Ciència, i d'acord amb allò que s'ha disposat en l'article 38 del Reial Decret 895/1989, de 14 de juliol (BOE de 20), aquesta Direcció Territorial de Cultura i Educació, a proposta de l'interessat/de la interessada, ha resolt adscriure amb caràcter definitiu el mestre/la mestra què s'indica a continuació al lloc que es menciona:
  
- Cognoms:
  
- Nom:
  
- NRP:
  
- Número de llista:
  
- Col·legi públic:
  
- Localitat:
  
- Zona educativa:
  
- Província:
  
- Lloc de treball:
  
Contra aquesta resolució podrà interposar recurs ordinari davant el director general de Personal de la Conselleria de Cultura, Educació i Ciència, en el termini d'un mes a comptar des de la recepció de la present notificació, segons allò disposat en l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
..., ... d ... de 199 ...